Dát giehtačálus galgá geavahuvvot ovttas PowerPoint-oahpahusdahkosiin *Oahpa geavahit Skype.* Teakstačuoggát leat heivehuvvon PowerPoint-oahpahusdahkosii. Giehtačállosa čuokkis 1 lea seamma go PowerPoint vuosttas čuovgagovva (siidu 1).

Čuokkis 2 fas lea seamma go nubbi čuovgagovva jna. Buot teavsttat leat heivehuvvon čuovgagovaide, mat gávdnojit notáhttaoasis.

**Buoiddes čállosat** leat kursadoalli kommentárat. Teaksta stuora BUSTÁVAIGUIN lea bajilčála. Muđui sáhttá teavstta lohkat jitnosit dahje geavahit bagadussan oahpahusa oktavuođas.

Giehtačálus

1. **Ságastala kursaoasseválddiiguin oahppoulbmiliid birra ovdal go álggahat oahpaheami. Dalle šaddá sidjiide álkit oahppat ja muitit maid sii leat oahppan.**
2. MII LEA SKYPE?
3. Skype bálvalusa bokte sáhtát čuojahit eará telefovdnii, čađahit videoságastallamiid ja čálašit neahta bokte. Jos dus ja sus geainna don háliidat gulahallat lea Skype geavaheaddjikonto ja interneahtta, de dat lea nuvttá. Ollugat geat geavahit Skype bálvalusa geavahit dan justa go dainna beassá nuvttá riŋget ja čađahit videoságastallamiid beroškeahttá ságastallama guhkkodagas ja riikkas gos riŋge. Nu guhká go dus lea interneahtta, ja maiddái sus geainna ságastat, de dat ii mávsse maidige. Dus lea vejolaš máksit Skype bálvalusa ovddas, jos háliidat riŋget telefovdnii mas ii leat interneahtta, muhto dán kurssas eat galgga dan oahppat. It dárbbaš ballat ahte dáhpedorpmis šattat geavahit ruđaid Skype geavaheami ovddas, dan sivas go don oaččut čielga dieđuid ja fertet dohkkehit jos háliidat ruđaid geavahit ja lasihit máksindieđuid vai dat lea vejolaš.  
     
   Skype riŋgenbálvalusa sáhtát geavahit neahttabreahtas, jierbmetelefovnnas dahje dihtoris. Lea maid vejolaš riŋget jierbme-TV bokte, dahje ođđaáigásaš TV-spealu-konsollain. Ovdamearkkaid maid dás čájehat lea vejolaš čađahit neahttabreahta, jierbmetelefovnna ja dihtora bokte. Don mearridat ieš makkár reaidduin don háliidat riŋget Skype bokte. Nu guhká go riŋget muhtun Skype-geavaheaddjái ja dus leat reaiddut maiguin gulahalat, de sáhtát ieš mearridit maid geavahat. Lea maid vejolaš riŋget neahttabreahtas jierbmi-tv:i, dihtoris jierbmetelefovdnii – nu go ieš háliidat. Áidna mii gáibiduvvo lea ahte dus lea Skype-konto.
4. REAIDDUT
5. Lea oalle dábálaš geavahit Skype videogulahallamii. Dalle beasat sihke oaidnit ja gullat su geainna ságastalat, ja son beassá maid oaidnit ja gullat du.
6. Neahttabreahtas ja jierbmetelefovnnas lea sihke šearbma, govvenapparáhtta, mikrofovdna ja jietnaalideaddji mat dahket dan vejolažžan. Nu lea maid eanaš ođđaáiggi mátkedihtoriin.
7. Muhttin olbmuide lea stuora ávki go besset geavahit bealljetelefovnna mas lea mikrofovdna, ja dan besset ieža mearridit movt geavahit. Neahttabreahtain, jierbmetelefovnnain ja mátkedihtoriin lea dihto sadji dasa.
8. Hui dávjá lea nu ahte dábálaš dihtoriin (earret mátkedihtoriin) ii gávdno govvenapparáhtta, mikrofovdna dahje jietnaalideaddji. Jos dus eai leat diet reaiddut, de sáhtát daid hálbái oastit muhtun dihtorgávppis.
9. Jos háliidat dábálaš dihtoriin čađahit videoságastallama, de fertet geavahit web-govvenapparáhta. Go oasttát web-govvenapparáhta, de čuovvu mikrofovdna mielde. Don it dárbbaš liige jietnaalideddjiid jos geavahat bealljetelefovnna mas lea mikrofovdna. Jos don leat bidjan liige jietnaalideddjiid dihtorii, de sáhtát dieđusge daid geavahit.
10. Ollugat háliidit geavahit bealljetelefovnna mas lea mikrofovdna go dat gullo buorebut.
11. Sáhtát maid oastit jietnaalideddjiid ja mikrofovnna iežat dihtorii, muhto jos das ii leat govvenapparáhtta, de it oidno, ja dalle šaddá ságastallan nu go dábálaš telefovdnaságastallan almmá gova/video haga.
12. Buohkain ferte leat interneahtta ja Skype-prográmma ráhkadit geavaheaddjikontto/profiilla, earret dárbbašlaš reaidduid ja liigebiergasiid.
13. VIEČČA SKYPE PROGRÁMMA
14. Skype prográmma dahje áppa lea vejolaš sajáiduhttit buot neahttabreahtaide, jierbmetelefovnnaide ja dihtoriidda.
15. Jos geavahat dábálaš dihtora, de sáhtát rahpat Skype iežat neahttalohkkis.   
      
    Almmatge lea ávkkálaš viežžat prográmma iežat dihtorii vai earát besset dutnje riŋget vaikko it leat ge dan neahttasiiddus. Dán kurssas galget buohkat viežžat ja sajáiduhttit Skype prográmma iežaset mašiidnii.
16. Dii geat geavahehpet neahttabreahta ja telefovnna fertebehtet mannat iežadet áppa-gávpái ohcat Skype prográmma ja viežžat dan doppe. Fuolat ahte leat interneahtas.   
      
    Sii geat geavahit dihtora galget neahttalohkki bokte mannat skype.no neahttabáikái, ja dalle fuomášat johtilit stuora boalu gos čuožžu “Last ned Skype” (Viečča Skype). Deaddil dan ja “ok” dahje “godta” (dohkkehit) jos gáibiduvvo.   
      
    Dál sáhttibehtet dii buohkat geat lehpet dás viežžat Skype prográmma iežadet mášiidnii.  
      
    **Dárkkis ahte buohkat leat sajáiduhttán Skype prográmma ovdal go joatkát.**
17. RÁHKAT GEAVAHEADDJIKONTO
18. Oza čállinbeavddis Skype-ikona. Dat lea “S” alit bulljarasa siste. Deaddil ikona rahpat Skype.
19. Šearbmagovva mii ihtá du mašiidnii soaitá leat veaháš earálágan go eará mašiinnain, muhto teakstagiettit gosa galggat čállit geavaheaddjidieđuid leat seamma.   
      
    Don it dárbbaš go oktii ráhkadit geavaheaddjikonto, ja nu ii leat dárbu dán oasi muitit bajiloaivvi. Čuovo dárkilit rávvagiid šearpmas ja jeara veahki jos eahpidat.
20. Šearbmagovva lea seamma go govva mii ihtá go logget sisa Skype bálvalussii, muhto álggos fertet ráhkadit geavaheaddjikonto.  
      
    Šearpmas oainnát “Lag en konto” (ráhkat ovtta konto) dahje dušše “Lag konto” (ráhkat konto), deaddil dan vai beasat johtui.
21. Sii geat geavahit neahttabreahta dahje jierbmetelefovnna ožžot dieđu “Vilkår for tjenester” (Bálvalusa eavttut). Loga dan ja deaddil “Fortsett” (Joatkke).  
      
    Dihtorgeavaheaddjit sáddejuvvojit Skype neahttabáikái. Dáppe deavddát hui dárkilit dárbbašlaš dieđuid. Siđa veahki jos dárbbašat.
22. Jos galggat beassat geavahit Skype, de fertet almmuhit olles nama, Skype-nama (buddestatnama dahje geavaheaddjinama maid háliidat geavahit Skype-bálvalusas), beassansáni ja e-poastačujuhusa.
23. Deavdde buot dieđuid ja joatkke.
24. Juos muhtun eará geavaha dan Skype-nama maid don háliidat geavahit, de evttoha Skype ođđa Skype-nama dutnje.
25. Jos háliidat geavahit evttohuvvon Skype-nama, de galggat deaddilit boalu vai beasat joatkit. Jos it, de čále ođđa nama ja geahččal ođđasit.
26. Dál go leat ožžon erenoamáš Skype-nama ja deavdán buot dieđuid, de galgá Skype vel daid dárkkistit.   
      
    **Vuordde dassá go buohkat leat geargan.**
27. Jos háliidat, de sáhttá Skype automáhtalaččat lasihit ustitlistui namaid mat leat du mašiinnas, muhto dan sáhtát ieš dahkat maŋŋil.   
      
    Deaddil boalu vai beasat joatkit.
28. Čuovo rávvagiid šearpmas ovdal go joatkkát.
29. Dál oaččut koda SMS bokte maid fertet čállit duođaštit iežat telefovdnanummira.
30. Go dan leat dahkan, de lea dus Skype geavaheaddjikonto.
31. Soaitá Skype jearrá ožžot go dutnje sáddet cavgilemiid, ja besset go sii du olahit mikrofovnna ja govvenapparáhta bokte. Vástit juo dieid gažaldagaide, vai gulat go muhtun riŋge dutnje, ja son gii riŋge beassá sihke oaidnit ja gullat du go leahppi Skype:s.
32. Jos dárkkistat iežat e-poastta, de oainnát ahte leat ožžon buresboahtindieđu Skype:s ja das leat maid mielde praktihkalaš dieđut.
33. RABA SKYPE JA LOGGE SISA  
      
    **Siđa buohkaid mašiinnas giddet neahttalohkki ja prográmmaid ja mannat ruovttoluotta čállinbeavdái.**
34. Buohkain galgá dál gávdnot Skype-ikon čállinbeavddis. Go dan deaddilat de rahpasa Skype hui johtilit.   
      
    **Siđa buohkaid rahpat Skype.**
35. Dál ihtá boađáldatsiidu. Neahttabreahtas, jierbmetelefovnnas ja dihtoris soitet siiddut leat iešguđetláganat. Dieđut maid galggat addit leat almmatge seammaláganat.
36. Deavdde buot dieđuid ja deaddil “Logg på” (Logge sisa).
37. Go dál leat vuosttas geardde geavaheamen Skype bálvalusa, de soaittát oažžut rávvagiid ja dieđuid prográmmas. Dieđuid sisdoallu mii ihtá du šerbmii sorjá das geavahat go neahttabreahtta, jierbmetelefovnna dahje dihtora.   
      
    Dá lea okta oassi maid beasat geahččat jos geavahat neahttabreahtta. Váldde áiggi lohkat dieđuid ja mannat viidáseappot.
38. Dihtorgeavaheaddjit soitet oažžut dieđu ahte galget dárkkistit válljemiid iežaset mašiinnas ja muddet govaid ja jiena. Čuovo rávvagiid mat ihtet šerbmii ja joatkke cehkiid mielde. Jeara mus jus lea juoga maid eahpidehpet.
39. Dát govva galgá oidnot go logget sisa Skype bálvalussii. Dan don oainnát álo go geavahat dán bálvalusa.   
      
    Govva ii soaitte leat seammalágan buot mašiinnain. Muhto molssaeavttut gal leat seammaláganat. Dál leat loggen sisa Skype bálvalussii.  
      
    **Dárkkis ahte buohkain lea dát govva ovdal go joatkkát.**
40. ČATNAT OKTAVUOĐAID
41. Sus, geainna don háliidat ságastit nuvttá Skype bálvalusa bokte, galgá leat Skype-konto. Jos áiggut váldit oktavuođa earáiguin de fertet vuos gávdnat sin profiilla ja sáddet sidjiide jearaldaga háliidit go sii oktavuođa duinna. Don sáhtát maid oažžut jearaldaga earáin geat háliidit duinna oktavuođa.
42. Jos háliidat earáiguin čatnat oktavuođa, de fertet vuos gávdnat stuorrudanlásaža mii dás lea seamma go ohcangieddi, ja deaddilit dan.   
      
    **Siđa buohkaid gávdnat ja deaddilit stuorrudanlásaža. Ale joatkke ovdal go buohkat leat dan dahkan.**Dál čájehan áppa-ovdamearkka nu go dat lea neahttabreahtas ja jierbmetelefovnnas, muhto dieđut ja rávvagat maid fertet čuovvut leat seammaláganat beroškeahttá mašiinnas.
43. Čále Skype-nama, nama, ja dan olbmo telefovdnanummira dahje e-poastačujuhusa gean háliidat gávdnat.  
      
    **Siđa buohkaid ohcat muhtun kursaoasseválddi nama, nu ahte sii gaskaneaset besset hárjehallat geavahit Skype bálvalusa.**
44. Deaddil “Enter” dahje “Søk” (Oza) vai Skype ohcagoahtá olbmo maid leat válljen. Jierbmetelefovdnageavaheaddjit deaddilit «Trykk for å finne nye kontakter» (Deaddil gávdnat ođđa olbmuid).
45. Skype čájeha de nammalisttu namaiguin maid jáhkká don ozat.   
      
    Gávnna nama ja deaddil dan.
46. Deaddil “Send kontaktforespørsel” (Sádde oktavuođaváldinjearaldaga) dahje “Legg til kontakter” (Lasit oktavuođalistui).
47. Dalle laktása dan olbmo namma du oktavuođalistui, ja don beasat de riŋget sutnje Skype bokte dakkaviđe go son lea dohkkehan jearaldaga.   
      
    Jos muhtun sádde dutnje oktavuođajearaldaga, de sádde Skype bálvalus dutnje dieđu dan birra. Don sáhtát dohkkehit dahje hilgut. Jos dohkkehat, de sáhttibeahtti gulahallat Skype bokte.
48. RIŊGE SOAPMÁSII JA VÁSTIT GO MUHTUN RIŊGE
49. Jos áiggut riŋget soapmásii, de fertet ohcat nama iežat oktavuođalisttus. Don rullet vulos listtus, dahje sáhtát maid geavahit ohcangietti ohcat su nama doppe.
50. Deaddil álggos su nama ja de videoapparáhtta- dahje telefovdnaikona šearpmas vai beasat riŋget.
51. Jos deaddilat telefovnna, de riŋget dábálaš vuogi mielde ja don it dalle oidno.
52. Jos deaddilat videoapparáhta, de riŋget ja oidnot video bokte.
53. Du mašiidna, man bokte don geavahat Skype, addá dieđu su mašiidnii geasa riŋget.
54. Go olbmot dutnje riŋgejit, de gulat riŋgenjiena ja dát govva ihtá du šerbmii.
55. Dus lea vejolaš válljet ovtta dáin 3 molssaeavttuin go muhtun dutnje riŋge.  
      
    Deaddilit rukses boalu lea seamma go hilgut.
56. Jus deaddilat ruoná boalu mas lea telefovdna, de vástidat, muhto son gii dutnje riŋge gullá dušše du jiena ja iige beasa du oaidnit go ságastallabeahtti.
57. Jus deaddilat ruoná boalu mas lea videoapparáhtta, de álggahuvvo videoságastallan ja dalle beassabeahtti oaidnit goabbat guoimmáde ja ságastit, jos goappašiin leat dárbbašlaš reaiddut dan dahkat.
58. Du šearbmagovva olggosoidno sullii ná.  
    Du šerbmii ihtá stuora govva sus geainna ságastalat ja smávva govva dus alddát vuollin olgeš ravdii.
59. Son geainna ságastalat oaidná iežas šearpmas stuora gova dus.
60. Seammá dáhpáhuvvá su šearpmas geainna ságastat. Su šerbmii ihtá stuora govva dus, ja smávva govva sus alddis fas oidno vuollin olgeš ravddas.
61. Dihtoršearpmas oainnát álo njeallje symbola.
62. Jos deaddilat ovtta háve neahttabreahtta dahje jierbmetelefovnna šearpma, de oidnojit seamma symbolat.
63. Jos govvenapparáhta deaddilat ovtta háve, de ii oainne son geainna ságastalat šat du.
64. Jos govvenapparáhta deaddilat vel oktii, de ihtá du govva fas.
65. Jos deaddilat ovtta háve mikrofovdnaboalu, de ii gula son geainna ságastalat šat du.
66. Jos deaddilat oktii vel, de boahtá jietna ruovttoluotta.
67. Plussamearka mearkkaša ahte don sáhtát eanet olbmuiguin ságastallat oktanaga, ja dan sáhtát hárjehallat maŋŋil go dasa mii eat geavat áiggi dán kurssas.
68. Deaddil rukses boalu loahpahit ságastallama.
69. Neahttabreahta ja mátketelefovnna geavaheddjiin lea vel liige molssaeaktu.
70. Dat lea olggosoaidnit dego govvenapparáhtta njuollarieggá siste.
71. Jos dan deaddilat de filbmegoahtá neahttabreahtta dahje mátketelefovdna.
72. Son geainna ságastalat oaidná maid filbmet ja gullá maid dajat, muhto ii beasa oaidnit gova dus.
73. Deaddil boalu oktii vel jos háliidat jorahit govvenapparáhta iežat guvlui fas.  
      
    Skype bálvalusas leat ollu eará molssaeavttut, ovdamearkka dihte lea vejolaš čáttet (čálašit neahtas) Dáid vejolašvuođaid sáhtát ohcat neahtas dahje geahččalit ieš go eanet leat hárjehallan geavahit Skype bálvalusa.
74. LOGGE OLGGOS
75. Ollugat diktet Skype bálvalusa leat rabasin vai sáhttet vástidit go earát riŋgejit. Muhto jos it hálit ahte earát galget dutnje riŋget, dahje jos geavahat mašiinna maid ollugat geavahit, de gal berret logget olggos. Dat lea hui álki, ja áidna maid dárbbašat lea logget sisa fas jos háliidat leat olámuttus.   
      
    Boallu maid galggat deaddilit sáhttá iešguđetlágan iešguđet mašiinnas, nu go neahttabreahtas soaitá leat earálágan boallu go mátketelefovnnas dahje dihtoris.
76. Jos geavahat mátketelefovnna, de fertet šearpmas deaddilit fálloboalu badjin gurut ravddas. Dat lea olggosoaidnit dego golbma sárgá.
77. Fállolisttus válljet ja deaddilat “Logg ut” (Logge olggos).
78. Neahttabreahttageavaheaddjit gávdnet ikona mas čuožžu “Om meg” (Mu birra) vuolimusas šearpmas. Deaddil dan.
79. Deaddil “Logg ut” (Logge olggos) fállolisttus.
80. Dihtorgeavaheaddjit deaddilit fállolinnjás badjin šearpmas Skype ikona.
81. Deaddil “Logg ut” (Logge olggos) fállolisttus.  
      
    **Siđa buohkaid logget olggos Skype bálvalusas.**
82. GEARGAN